የትግራይ ህዝብ ትግልና የኢትዮጵያ ህዳሴ የሚቆራኙበት አራተኛው ጉዳይ ደግሞ የኢትዮጵያን ህዳሴ በማረጋገጥ ዙሪያ የትግራይ ህዝብ ያደረገው አኩሪ ተጋድሎና ያስመዘገበው ታላቅ ድል ነው። የትግራይ ህዝብ የድህነት ዘበኛ የነበረውን የደርግ ስርዓት በማስወገድና የኢትዮጵያን ህዳሴ አስተሳሰብ በመቀመርና በማስረጽ እንዳበረከተው ግንባር ቀደም አስተዋጽኦ ለኢትዮጵያ የህዳሴ ጉዞ መሳካት በተለይም በፀረ-ድህነት ትግሉ ሙሉ ጉልበቱንና ዕውቀቱን በመሰዋት በሁሉ መስክ ደማቅ ልማታዊ ድሎችን አስመዝግቧል። በተለይም በተለያዩ ምክንያቶች የተራቆቱትን አካባቢዎችን ወደ አረንጓዴ በመቀየር ረገድ እጅግ ታላቅና ለሌሎች ክልሎችም በተምሳሌትነት የሚተርፍ ውጤቶችን አስመዝግቧል። የትግራይ ህዝብ አካባቢውን አረንጓዴ በማድረግ ክልሉን ለኑሮና ልማት ምቹ ለማድረግ ጉልበቱን መስዋዕት አድርጎ ያስመዘገበው ድንቅ ድል በታሪክ ሲዘከር የሚኖርና ለኢትዮጵያ ህዳሴ ስኬት ከፍተኛ አቅም ሊሆን የቻለ ነው።
